Styreleder Edmund Morewood og ett flertall i Styre i MNTF har følgende kommentarer til det skriv som er undertegnet av Jan Lyng og Knut Skjervold og sendt travlagene i epost 12.januar 2016 via Ole M. Woldseth.

**Sakens kjerne**

Spliden har oppstått fordi en interessegruppe ikke respekterer organisatorisk vedtak basert på demokratiske prosesser.

En kan ikke beskylde flertallet for å være udemokratisk fordi en selv er uenig i flertallsvedtak gjort i demokratiske fora.

Det å antyde at travets høyeste myndighet, Det Norske Travselskap, ikke arbeider for travets grunnverdier, er bare en bekreftelse på at utbrytergruppen anført av Trøndelag Travsportforening, Malvik Travlag og travlaga i Nord-Trøndelag er ute av kurs og nøye bør vurdere om de skal fortsette sin fraksjonsvirksomhet med innholdet i det skriv som er sendt ut.

Som leder for MNTF anbefaler jeg på det sterkeste at utsendte «anbefaling» leses nøye, og jeg håper at du som travlagsmedlem og tillitsvalgt tar avstand fra denne form for fraksjonsvirksomhet.

Slik virksomhet er skadelig for vår organisasjon og vår troverdighet overfor samfunnsaktører som vi er avhengige av å ha et troverdig forhold til, dersom vi skal kunne utvikle sporten vi alle er så glade i.

Utsendte skriv som munner ut i en anbefaling til den kommende GF i MNTF, er full av spekulasjoner med uriktige utgangspunkt.

Det synes å herske en misforståelse om at man kan trekke seg fra kjøpekontrakten med Leangen Bolig AS. Jeg vil gjøre det klart at dersom det skjer vil ikke kjøper finne seg i det. Det er inngått en bindende avtale vi ikke kan trekke oss fra. Nytt vedtak i generalforsamlingen endrer ikke det. Kjøper har tilskrevet vår advokat og varslet at de vil tvangsgjennomføre kjøpekontrakten, samt fremme et erstatningskrav for eventuelle tap en urettmessig kansellering av kjøpekontrakten påfører kjøper. Det innebærer at de vil betale avtalt vederlag og kreve overtakelse av eiendommen i henhold til kjøpekontrakten. Flertallet i MNTF, vår advokat og øvrige rådgivere, mener kjøpekontrakten er gyldig, og med det utgangspunktet kan kjøperne kreve tvangsgjennomføring av kjøpekontrakten.

Selv om mindretallet i MNTF mener kjøpekontrakten med Leangen er ugyldig og tilsynelatende vil forsøke å overtale den kommende generalforsamlingen til å instruere styret i MNTF/LTE om å kansellere salget med den konsekvens antar jeg, at voldgiftssaken skal trekkes, så unngår man likevel ikke den tvisten. Kanselleres salget og trekkes voldgiftssaken av et nytt styre i MNTF/LTE, vil det innebærer at den samme tvisten som nå står for voldgiftsretten vil komme opp på nytt, men denne gangen fra kjøper mot MNTF/LTE. Med andre ord flere kostbare rettslige prosesser som unødvendig tapper travet for ressurser. Jeg viser til vedlagte brev fra Leangen Bolig AS av 5. februar 2016, samt brev fra vår advokat av 9. februar 2016.

Det vil gå for langt å kommentere alle enkeltpåstander/synspunkter i det utsendte skrivet, men jeg vil peke på noen punkter:

* 1. Situasjon A.a. Det er markedet som bestemmer prisen. I salgsavtalen er det satt en minstepris på 510 MNOK. Videre er det avtalt en fast pris pr. kvm. Reguleringen avgjør hvor stor den endelige summen blir. I kjøpstilbudet antydet kjøper at endelig kjøpesum reelt sett kan bli opp mot 850 MNOK basert på prismekanismen som er avtalt.
* Det mottas tilsammen 335 MNOK etter godkjent regulering, som er beregnet nok til ervervelse av grunn og bygging av et nytt anlegg. Beløpet er et forskudd på et nivå som ingen andre tilbydere var i nærheten av.
* Det er av seriøse meklere ansett å være en meget god pris som vil gjøre travsporten i stand til å bygge et nytt anlegg.
* d. midlertidig forføyning ble varslet fra mindretallet, men ble senere trukket tilbake.
* 2. Bakgrunn. En styringsgruppe bestående av Ole Martin Woldseth, Petter Baalsrud, Johan Kvarme og Trond Rønningen konkluderte i et skriv til styret i LTE AS i februar 2009, at en utvikling av Leangenanlegget iht fremlagte skisser fra Heimdalgruppen, NCC og Veidekke. Travets ambisjoner om utvikling på Leangen var slik at det ble uttrykt tvil om det kunne genereres nok kapital ved å selge resterende ca. 30 % av eiendommen. Derfor ble det konkludert med fra gruppen at det nå var viktig å få en bedre eierstruktur, slik at mulighetene til å selge det hele, og flytte til et annet sted kunne bli mulig.
* 3. Nåsituasjon salg/alternativer/inntekter. Det som blir skrevet her må være skrevet mot bedre vitende, men i siste avsnitt nevnes synspunkter på andre inntekter, noe som støttes helt ut. Her vil beliggenheten for et nytt anlegg bety mye i forhold til messer/utstillinger/konserter m.m., men det viktigste vil være en god infrastruktur for el, layout o.l., og ikke minst riktig infrastruktur. Derfor er det viktig at fremtidige samarbeidspartnere/leietakere, blir med i planleggingsfasen når vi er kommet så langt at lokaliseringen er avgjort.
* 4. Hvor vil de 12 saksøkte travlag? Siste avsnitt under hverdagstravet og rekruttering er tatt ut av løse luften og er dårlig skjult spekulativ synsing.
* 5. Anbefaling og generalforsamling 13.3.2016.

**Jeg håper generalforsamlingen vil avvise/stemme ned mindretallets forslag som er lagt frem i 5 punkter, ved å opprettholde vedtaket om salg, og samtidig gi styret i MNTF fullmakt til å velge ny lokasjon for et nytt anlegg. Dette siste skal også godkjennes av Det Norske Travselskap.**

Som sittende styreleder, og med basis i et flertall i styre i MNTF/LTE er det fristende å invitere til å inngå en avtale snarest mulig:

**Dersom mindretallet igjen blir nedstemt på generalforsamlingen 13.3 2016, vil mindretallet lojalt følge opp alle vedtak og legge ned sin fraksjonsvirksomhet, inkludert foreningen «Redd Midt Norsk Travsport».**

**Med denne avtalen anbefaler MNTF at MNTF og DNT avsluttes voldgiftssaken slik at salget til Leangen Bolig AS gjennomføres og slik at travets økonomiske utgifter i sakens anledning blir minimalisert.**

Det er nå svært viktig for utviklingen av travsporten i Midt-Norge at du som aktivt medlem og tillitsvalgt setter deg inn i essensen av prosessen.

Skal vi kunne drive virksomheten mot en positiv utvikling, må vi diskutere i plenum, gjøre demokratiske vedtak og etterleve disse i solidaritet.

Er en i mindretall må en akseptere at en har et flertall mot seg, og slutte rekkene.

Noe annet utvikler anarki, der sterke personer i mindretall opptrer som støysendere.

La oss derfor samles om gode vedtak, og følge opp disse gjennom positive holdninger og konstruktiv handling.

**Utgangspunktet**

Prosessen startet ved at de aller fleste er enige om at Leangen er et travsportsanlegg, uegnet for fremtidens virksomhet.

Dokumenterte analyser viser at såkalt ledig tomteareal ikke kan skape den kapitalisering som er nødvendig for å bygge om/ruste opp dagens anlegg til å gi bærekraft for de neste 20-30 år.

Salget av Leangen er tuftet på forutsetningen av at inntekten skal bære investeringen i et nytt og fremtidsrettet anlegg.

Dokumenterte analyser viser at salgsbeløpet er på et høyst akseptabelt nivå i dagens marked.

Det offentlige forsterker salgsverdien gjennom tilsagn om skattefrihet på salget på visse, og meget akseptable betingelser. Disse vurderingene er foretatt av revisorfirmaet Ernst & Young og BDO.

Forprosjekt gjennomført av den anerkjent bedrift Optiman, dokumenterer at et nytt anlegg med alle ønskede fasiliteter vil kunne bygges uten at det vil koste hestesporten i Midt-Norge en eneste krone.

Det er ikke tvil om at salgssummen skal kanalisere overskuddsmidler til treningsanlegg i regionen.

Verd å merke seg er også det faktum at det nye anlegget kun skal forsvare løpende drift og får ingen kapitalkostnader.

I forhold til dagens situasjon vil derfor et nytt anlegg bli en bidragsyter til å styrke hesteeierpremier i regionens totalisatorløp.

Påstander som antyder det motsatte er en bevisst tåkelegging av prosjektets økonomiske realiteter, med kun ett mål for øye, å skape uro-tvil og splid, rundt en åpen og redelig demokratisk prosess.

Mindretallets taktikk har hele veien vært å stanse denne demokratiske prosessen, senest ved å ta ut midlertidig forføyning, noe som i sin tur har ført til at det hele nå går til en lite hyggelig og kostbar voldgift for endelig avgjørelse.

Alle som ønsker det kan også lese seg opp i de dokumenter som har vært sendt ut siden GF i MNTF i 2013.

Det som er ødeleggende for vår virksomhet nå, er ikke mangel på åpenhet og demokrati i organisasjonen, men åpenbar mangel på respekt for flertallsvedtak.

Mangel på lojalitet fra et mindretall som vil stanse demokratiets prosesser, - det er det travlaga i Nord-Trøndelag, Trøndelag Travsportforening og Malvik Travlag bidrar til.

Denne mangel på lojalitet kan påføre travsporten ubotelig skade for årene foran oss.

Jeg henstiller derfor på det sterkeste at dette mindretallet innser dette, og respekterer de vedtak som blir fattet, slik at vi blir ansett som en sterk og fremtidsrettet organisasjon, som har ETT sterkt fokus:

Drive travsporten i Midt-Norge på en slik måte at sporten har de beste sportslige forutsetninger, samtidig som virksomheten evner å overføre stadig større midler til hesteeierne.

Det er dette vi arbeider for å oppnå, og det er dette som er drivkraften i prosjektet «Nye Leangen». Vedtakene fattes for å skape en sterk sportslig og økonomisk virksomhet, til glede for alle hesteeiere og våre kunder.